Posavska gospodarska zbornica nagradila inovatorje
Med nagrajenci inovatorji iz nekaterih novih okolij

Območna zbornica GZS Posavje je danes že 12. nagradila avtorje šestih inovacij in jim podelila dve zlati, eno srebrno in dve bronasti priznanji ter eno diplomo. Letos bodo posavske inovatorje na nacionalnem nivoju ocenjevanja zastopali inovatorji iz družbe Numip, TIPS in TPV.

Sedemčlanska komisija GZS Območne zbornice Posavje za ocenjevanje inovacij ima v svojem delu postavljen cilj uveljavljanja inovacijske dejavnosti kot gibala trajnostnega razvoja gospodarstva in pospeševanje podjetništva. Komisija, ki ji predseduje dr. Tomaž Žagar, je letos ocenjevala inovacije iz različnih področij, prvič tudi iz kmetijstva, energetike in storitev. Na razpis je tokrat prišlo šest inovacijskih prijav, tako da je komisija podelila dve zlati, eno srebrno in dve bronasti priznanji ter eno diplomo.
Prejemniki zlatih priznanj so postali Matej Pleterski, Joško Valentinčič in Izidor Sabotin s sodelavci iz podjetja Numip, ki so prijavili inovacijo odrez cevi toplotnih izmenjevalnikov v jedrskih elektrarnah z namenom vzorčenja z uporabo nekonvecionalnih tehnologij ter Marjan Smole iz družbe TIPS za izpopolnitev tehnologija najuporabnejše kombinacije zahtevanih lastnosti vlečnega vozila za GSE opremo »Honey badger«, ki se uporablja na letališčih. Srebrno priznanje je šlo v roke ekipe PC Strojegradnja TPV iz Brežic, ki je ustvarilo novo sestavljalna pripravo prestavnega sklopa vozil BMW.

Bronasto priznanje sta prejela mag. Peter Zadravec in Johan Paar iz podjetja Evrosad, ki sta izumila protitočno mrežo za sadovnjake v specialni izvedbi ter Ksenija Lovrin Maćešić iz socialnega podjetja KNOF - razviti posel za ekološke plenice iz bambusa KiSS. Diplomo pa je komisija prisodila Zavodu KNOF - socialno podjetje za inovacijo Podjetne skupnosti KNOF, katere avtorice so Mojca Žganec Metelko, Nataša Rupnik in Milena Mastnak.

Na podelitvi, ki jo je v mli dvorani Kulturnega doma Krško, vodila Petra Rep Bunetič, sta zbranim spregovorila predsednik Gospodarske zbornice Slovenije Marjan Mačkošek in predsednik GZS OZ Posavje, Krško Martin Novšak. Za kulturni program pa so poskrbeli mladi glasbeniki družine Tonija Sotoška.
Goran Rovan, TV Slovenija

